PMIndiaData/PMIndiaSum huggingface dataset:
भारत और सेशल्‍स के बीच समुद्र आधारित अर्थव्‍यवस्‍था के क्षेत्र में सहयोग के ढांचे पर प्रोटोकाल

प्रधानमंत्री श्री नरेन्‍द्र मोदी की अध्‍यक्षता में केन्‍द्रीय मंत्रिमंडल ने समुद्र पर आधारित अर्थव्‍यवस्‍था के क्षेत्र में सहयोग के लिए प्रोटोकाल हेतू आज इसकी पूर्व-व्‍यापी स्वीकृति दे दी। उल्लेखनीय है कि 26 अगस्त, 2015 को सेशल्स के राष्ट्रपति की भारत यात्रा के दौरान भारत और सेशल्स के बीच इस संदर्भ में हस्ताक्षर किये गए थे। इस प्रोटोकाल के अंतर्गत दोनों देशों के बीच सतत विकास और आर्थिक उद्देश्यों के लिए महासागर अध्ययनों के मामलें में सहयोग के तंत्र और साधनों के साथ-साथ समुद्र आधारित संसाधनों का वैज्ञानिक अन्वेषण और दोहन किया जाएगा। यह सहयोग समुद्रीय अर्थव्यवस्था के क्षेत्र में भारत के रणनीतिक सहयोग, मानव संसाधनों के निर्यात से लाभ, विशेषज्ञता और तकनीकी को बढ़ाएगा और यह सेशल्स के साथ सहयोग के मामले में समुद्र आधारित संसाधनों के लिए भारत की पहुँच में वृद्धि करेगा। सेशल्‍स के साथ समुद्रीय अर्थव्‍यवस्‍था में सहयोग से समुद्र आधारित संसाधनों पर पर नवीन आंकड़े प्रदान करेगा और भारतीय वैज्ञानिकों और अनुसंधान संस्‍थानों द्वारा विकसित विशेषज्ञता और प्रौद्योगिकी को सांझा भी किया जा सकता है। इससे महासागर के अनुसंधान और प्रौद्योगिकी के क्षेत्र में घरेलू अभिनवों में भी सहायता मिलेगी।
अखिल भारतीय पुलिस महानिदेशक/महानिरीक्षक सम्मेलन में प्रधानमंत्री का संबोधन

प्रधानमंत्री ने ‘स्मार्ट’ पुलिस बल के निर्माण की अपील की, और पुलिस कल्याण पर फोकस करने पर बल दिया। प्रधानमंत्री ने शहीद पुलिस कर्मचारियों को श्रद्धांजलि अर्पित की, और उनकी स्मृति को संस्थागत बनाने की अपील की। प्रधानमंत्री श्री नरेन्द्र मोदी ने एक ‘स्मार्ट’ पुलिस बल के सृजन की अपील की हैः ऐसी पुलिस जो सख्त पर संवेदनशील हो; आधुनिक और गतिशील हो; सतर्क और जिम्मेदार हो; भरोसेमंद और जवाबदेह हो; टेक्नोलॉजी की जानकार और प्रशिक्षित हो। वह गुवाहाटी में अखिल भारतीय पुलिस महानिदेशक/महानिरीक्षक सम्मेलन-2014 को संबोधित कर रहे थे। प्रधानमंत्री ने 33,000 से ज्यादा शहीद पुलिस कर्मचारियों, जिन्होंने आजादी के बाद से कर्तव्य पथ पर अपने जीवन अर्पित कर दिए, की स्मृति को संस्थागत बनाने के तरीके सुझाने के लिए एक कार्यबल बनाने की अपील की। प्रधानमंत्री ने जोर देकर कहा कि इन पुलिस कर्मचारियों का बलिदान व्यर्थ नहीं जाना चाहिए। उन्होंने कहा कि प्रत्येक राज्य के पुलिस अकादमियों के पास उन राज्यों के ऐसे शहीद पुलिस कर्मचारियों की स्मृति को समर्पित एक पुस्तक होनी चाहिए। प्रधानमंत्री ने पुलिस कर्मचारियों और उनके परिवारों के कल्याण पर बल दिया। उन्होंने कहा कि अगर उनके परिवार की ठीक से देखभाल नहीं की गई तो पुलिस कर्मचारी अच्छा प्रदर्शन नहीं कर सकते। उन्होंने कहा कि पुलिस कर्मचारियों के परिवारों के लिए स्वास्थ्य और उनके बच्चों के लिए शिक्षा को प्राथमिकता दी जानी चाहिए। प्रधानमंत्री ने कहा कि पुलिस एक सुरक्षा प्रदाता बल है, लेकिन बॉलीवुड की फिल्मों में उनकी ऐसी छवि नहीं प्रस्तुत की जाती। उन्होंने कहा कि पुलिस को लेकर लोगों के दिमाग में बनी छवि बदली जानी चाहिए। उन्होंने कहा कि प्रत्येक पुलिस थाने में एक वेबसाइट होनी चाहिए, जो पुलिस बल द्वारा किए गए अच्छे कार्यों को प्रचारित करे। उन्होंने कहा कि प्रत्येक थाने को हर सप्ताह एक सकारात्मक कहानी अपलोड करनी चाहिए, जो उनके द्वारा किए गए अच्छे कार्यों को प्रदर्शित करती है। प्रधानमंत्री ने कहा कि चाणक्य के समय से ही किसी भी समाज के लिए सुरक्षा का प्राथमिक स्रोत एक कारगर खुफिया नेटवर्क है। उन्होंने कहा कि एक अच्छा खुफिया नेटवर्क बल का न्यूनतम उपयोग सुनिश्चित करता है। उन्होंने कहा कि देश के प्रति की गई विशिष्ट सेवा के लिए खुफिया अधिकारियों को सम्मानित करने का अवसर पाकर वह प्रसन्न हैं। प्रधानमंत्री ने कहा कि इस सम्मेलन को दिल्ली से बाहर आयोजित करने से इसके मुख्य एजेंडा पर ध्यान ज्यादा केन्द्रित होगा, साथ ही उत्तर-पूर्व में पुलिस बलों का मनोबल भी बढ़ेगा। उन्होंने विशिष्ट सेवा के लिए राष्ट्रपति पुलिस पदक भी प्रदान किए। इससे पहले, प्रधानमंत्री को उनके आगमन पर सैनिकों की सलामी दी गई।
विज्ञान, प्रौद्योगिकी और नवाचार के क्षेत्र में सहयोग पर भारत और उज्बेकिस्तान के बीच समझौता से मंत्रिमंडल को अवगत कराया गया

प्रधानमंत्री श्री नरेन्द्र मोदी की अध्यक्षता में केन्द्रीय मंत्रिमंडल को विज्ञान, प्रौद्योगिकी और नवाचार के क्षेत्र में सहयोग पर भारत और उज्बेकिस्तान के बीच समझौता से अवगत कराया गया। इस समझौते पर प्रधानमंत्री श्री नरेन्द्र मोदी और उज्बेकिस्तान के राष्ट्रपति श्री शौकत मिरायोयेव की उपस्थिति में नई दिल्ली में 1 अक्टूबर, 2018 को हस्ताक्षर किए गए थे। समझौते पर भारत की ओर से विज्ञान और प्रौद्योगिकी तथा पृथ्वी विज्ञान मंत्री डॉ. हर्षवर्धन और उज्बेकिस्तान की ओर से वहां के नवाचार विकास मंत्री श्री अब्राहिम अब्दुरखमानोव ने हस्ताक्षर किए थे। लाभः समझौते पर हस्ताक्षर से द्विपक्षीय संबंधों में नया अध्याय प्रारंभ होगा, क्योंकि विज्ञान और प्रौद्योगिकी में पारस्परिक लाभ की मजबूतियों से दोनों देश लाभ उठाएंगे। इस समझौते का उद्देश्य दोनों देशों के बीच विज्ञान, प्रौद्योगिकी और नवाचार के क्षेत्र में सहयोग को प्रोत्साहित करना है। हितधारकों में वैज्ञानिक संगठनों के शोधकर्ताओं, अकादमी, अनुसंधान और विकास प्रयोगशालाओं तथा भारत-उज्बेकिस्तान के उद्योग शामिल हैं। सहयोग के संभावित क्षेत्रों में कृषि तथा खाद्य विज्ञान, प्रौद्योगिकी, इंजीनियरिंग विज्ञान, सूचना तथा संचार प्रौद्योगिकी, एप्लायड मैथेमेटिक्स, डाटा विज्ञान तथा टेक्नोलॉजी, स्वास्थ्य तथा मेडिकल टेक्नोलॉजी, धातु विज्ञान, लाइफ साइंस तथा जैव प्रौद्योगिकी, भौतिक शास्त्र तथा एस्ट्रोफिजिक्स, ऊर्जा, जल, जलवायु तथा प्राकृतिक संसाधन जैसे क्षेत्रों को चिन्हित किया गया है।
प्रधानमंत्री ने डॉ. एच.वी. हांडे के जुनून की सराहना की जिन्होंने आजादी की घोषणा करने वाले 75 साल पुराने अखबार को सहेज कर रखा था

प्रधानमंत्री श्री नरेन्‍द्र मोदी ने डॉ. एच.वी. हांडे की ताकत और जुनून की सराहना की है, जिन्होंने अपने ट्वीट में 75 साल पुराने अखबार को दिखाया था, जिसमें आजादी की घोषणा की गयी थी। प्रधानमंत्री ने कहा कि डॉ एचवी हांडे जी जैसे लोग उल्लेखनीय व्यक्ति हैं, जिन्होंने राष्ट्र निर्माण के लिए अपना जीवन समर्पित किया है। ‘आजादी का अमृत महोत्सव’ पर डॉ. एच.वी. हांडे के ट्वीट के जवाब में, प्रधानमंत्री ने ट्वीट किया; “डॉ एचवी हांडे जी जैसे लोग उल्लेखनीय व्यक्ति हैं, जिन्होंने राष्ट्र निर्माण के लिए अपना जीवन समर्पित किया है। उनकी ताकत और जुनून को देखकर खुशी हुई। @DrHVHande1″ एमजी/एएम/जेके/एजे
प्रधानमंत्री ने अफगानिस्तान के नेताओं अशरफ गनी और अब्दुल्लाह अब्दुल्लाह के बीच समझौते का स्वागत किया

प्रधानमंत्री श्री नरेन्द्र मोदी ने अफगानिस्तान के नेताओं अशरफ गनी और अब्दुल्लाह अब्दुल्लाह के बीच समझौते का स्वागत किया है। अपने संदेश में प्रधानमंत्री ने कहा कि “हम अशरफ गनी और अब्दुल्लाह अब्दुल्लाह के बीच हुए समझौते का हार्दिक स्वागत करते हैं। दोनों नेताओं के द्वारा दिखाई गई बुद्धिमत्ता अफगानिस्तान के लोगों द्वारा लोकतंत्र के प्रति मजबूत आकांक्षा को और सम्मान देना प्रदर्शित करता है, और यह मतदान से भी स्पष्ट हुआ है। भारत अफगानिस्तान की नई सरकार जो कि एक मजबूत, विकसित और शांतिपूर्ण देश बनाने के कार्य में निरंतर जुटी है, के साथ दृढ़तापूर्वक खड़ा है।”
रेल कर्मचारियों के लिए उत्‍पादकता से जुड़े बोनस को कैबिनेट की मंजूरी

प्रधानमंत्री श्री नरेन्‍द्र मोदी की अध्‍यक्षता में केन्‍द्रीय मंत्रिमंडल ने रेल कर्मचारियों के लिए उत्‍पादकता से जुड़े बोनस (पीएलबी) को मंजूरी दे दी है। मंत्रालय द्वारा इस योजना की समीक्षा करने और इसे मंजूरी देने के फलस्‍वरूप पीएलबी स्‍कीम की मुख्‍य विशेषताएं निम्‍नलिखित हैं:– (क) किसी भी वर्ष के दौरान उत्‍पादन (आउटपुट) की गणना समान शुद्ध टन किलोमीटर के जरिए की जाती है। इसके लिए निम्‍नलिखित को आपस में जोड़ा जाता है:- (1). कुल माल राजस्‍व शुद्ध टन किलोमीटर। (2). गैर-उपनगरीय यात्री किलोमीटर, जो 0.076 के कारक (फैक्‍टर) द्वारा परिवर्तित किया जाता है। (3). उपनगरीय यात्री किलोमीटर, जो 0.053 के कारक (फैक्‍टर) द्वारा परिवर्तित किया जाता है। (ख). यहां पर इनपुट से आशय अराजपत्रित कर्मचारियों से है (आरपीएफ/आरपीएसएफ कर्मचारियों को छोड़कर)। इसमें किसी भी वर्ष के दौरान पूंजी (पिछले तीन वर्षों के औसत से अधिक) में वृद्धिगत बढ़ोतरी/कमी के आधार पर इजाफा होता है। वृद्धिगत पूंजी रोलिंग स्‍टॉक तक सीमित है, जिसका इस्‍तेमाल रेलगाडि़यों की आवाजाही में होता है। यहां पर सापेक्ष भारांक दिया गया है, जो ट्रैक्टिव एफर्ट के लिए 0.50, वैगन क्षमता के लिए 0.20 और बैठने की क्षमता के लिए 0.30 है। इसके बाद कामगार संबंधी इनपुट यानि अराजपत्रित कर्मचारियों की संख्‍या को वृद्धिगत पूंजी में प्रतिशत के लिहाज से हुई बढ़ोतरी तक बढ़ाया जाता है। वित्‍त वर्ष 2010-11, 2011-12, 2012-13 और 2013-14 के लिए 78 दिनों के वेतन के बराबर सर्वाधिक पीएलबी राशि दी गई थी। इस साल भी अच्‍छे वित्‍तीय प्रदर्शन को ध्‍यान में रखते हुए 78 दिनों के वेतन के बराबर पीएलबी दिया जाएगा। इससे कर्मचारियों को भविष्‍य में और बेहतर वित्‍तीय प्रदर्शन हेतु काम करने के लिए प्रेरणा मिलने की आशा है। रेल कर्मचारियों को 78 दिनों के पीएलबी का भुगतान करने से 1030.02 करोड़ रुपये का वित्‍तीय बोझ पड़ने का अनुमान लगाया गया है। पीएलबी पाने के योग्‍य माने जाने वाले अराजपत्रित रेल कर्मचारियों को इसके भुगतान के लिए पारिश्रमिक गणना सीमा 3500 रुपये प्रति माह तय की गई है। पीएलबी पाने के योग्‍य माने जाने वाले रेल कर्मचारियों को 78 दिनों के लिए अधिकतम 8975 रुपये देय होंगे। इस निर्णय से तकरीबन 12.58 लाख अराजपत्रित रेल कर्मचारियों के लाभान्वित होने की आशा है। रेलवे के उत्‍पादकता से जुड़े बोनस के दायरे में सभी अराजपत्रित रेल कर्मचारी (आरपीएफ/आरपीएसएफ कर्मचारियों को छोड़कर) आते हैं, जो देशभर में फैले हुए हैं।
मंत्रिमंडल ने जापान की न्यू एनर्जी एंड इंडस्ट्रियल टेक्नोलॉजी डिवेलपमेंट ऑर्गनाइजेशन और वित्त, स्वास्थ्य एवं परिवार कल्याण मंत्रालयों और एम्स के बीच समझौता ज्ञापन को मंजूरी दी

प्रधानमंत्री श्री नरेन्द्र मोदी की अध्यक्षता में केंद्रीय मंत्रिमंडल ने दिल्ली के अखिल भारतीय आयुर्विज्ञान संस्थान (एम्स) में आईसीटी आधारित हरित अस्पतालों की प्रदर्शन परियोजना के लिए जापान की न्यू एनर्जी एंड इंडस्ट्रियल टेक्नोलॉजी डिवेलपमेंट ऑर्गनाइजेशन और वित्त (आर्थिक मामलों के विभाग), स्वास्थ्य एवं परिवार कल्याण मंत्रालयों और एम्स के बीच समझौता ज्ञापन के हस्ताक्षर को मंजूरी दे दी है। इस परियोजना में निम्नलिखित कार्य शामिल होंगे: 1. इंजीनियरिंग और डिजाइन के लिए आवश्यक सर्वेक्षण, उपकरण का निर्माण और संचालन, 2. आधारभूत योजना और इंजीनियरिंग और उपकरण का डिजाइन, 3. उपकरण का निर्माण और परिवहन, 4. सिविल कार्य, निर्माण और स्थापना, 5. उपकरण को प्रारंभ करना, 6. उपकरण का प्रदर्शन, और 7. भारत में इस प्रौद्योगिकी का प्रसार। ये सहमति पत्र अपने हस्ताक्षर की तारीख से प्रभाव में आ जाएगा और 31 मार्च, 2020 तक प्रभावी रहेगा। इस परियोजना के उद्देश्य हैं कि एम्स दिल्ली में आईटी से संबंधित और ऊर्जा कुशल उपकरण लगाकर और आईटी सिस्टम व ऊर्जा प्रबंधन व्यवस्था के प्रदर्शन से भारत में पर्यावरण की रक्षा और ऊर्जा के कुशल उपयोग में योगदान दिया जा सके। इन उपकरणों के प्रदर्शन के माध्यम से भारत में इस प्रौद्योगिकी के व्यापक प्रसार के लिए प्रयास किए जाएंगे।
प्रधानमंत्री ने सावित्रीबाई फुले को उनकी जयंती पर श्रद्धांजलि अर्पित की

प्रधानमंत्री श्री नरेन्द्र मोदी ने सावित्रीबाई फुले को उनकी जयंती पर श्रद्धांजलि अर्पित की है। अपने एक ट्वीट में, प्रधानमंत्री ने कहा; “मैं प्रेरणादायी सावित्रीबाई फुले जी को उनकी जयंती पर श्रद्धांजलि अर्पित करता हूं। वह हमारी नारी शक्ति की अदम्य भावना की प्रतीक हैं। उनका जीवन महिलाओं को शिक्षित करने और उन्हें सशक्त बनाने के लिए समर्पित था। उनके द्वारा सामाजिक सुधार और सामुदायिक सेवा पर दिया गया ध्यान भी समान रूप से प्रेरक है।”
रूस के उप प्रधानमंत्री श्री दिमित्री रोगोजिन ने प्रधानमंत्री से मुलाकात की

रूस के उप प्रधानमंत्री श्री दिमित्री रोगोजिन ने आज प्रधानमंत्री श्री नरेंद्र मोदी से मुलाकात की। उन्‍होंने प्रधानमंत्री को राष्‍ट्रपति श्री पुतिन की ओर से शुभकामनाएं दी और भारत एवं रूस के बीच चल रही परियोजनाओं के प्रगति के बारे में बताया। प्रधानमंत्री ने रूस को समय की कसौटी पर खरा और विश्‍वसनीय मित्र बताया और सभी क्षेत्रों में द्विपक्षीय सहयोग के विस्‍तार, सुदृढ़ीकरण और गहराई प्रदान करने के राष्‍ट्रपति पुतिन की वचनबद्धता की पु‍ष्टि और समर्थन किया। उन्‍होंने जून में अपने ताशकंद दौरे के दौरान राष्‍ट्रपति पुतिन के साथ हाल की बैठक तथा कुडनकुलम परमाणु विद्युत संयंत्र यूनिट-1 के लोकार्पण के लिए वीडियो के जरिए अपनी वार्ता की याद दिलाई। प्रधानमंत्री ने इच्‍छा व्‍यक्‍त की कि भारत राष्‍ट्रपति पुतिन के भारत दौरे की उत्‍सुकता के साथ प्रतीक्षा कर रहा है।
प्रधानमंत्री ने वाराणसी पर विशेष माइक्रो-साइट संपर्क साझा किया

प्रधानमंत्री श्री नरेन्द्र मोदी ने वाराणसी को समर्पित अपनी वेबसाइट पर विशेष रुप से बनाए गए पृष्ठ का लिंक आज सोशल मीडिया पर साझा किया। विशेष रुप से तैयार इस माइक्रो-साइट के जरिए वाराणसी के बारे में हर तरह की जानकारी जुटाई जा सकती है। वाराणसी प्रधानमंत्री का लोकसभा निर्वाचन क्षेत्र है। इस वेबसाइट तक http://www.narendramodi.in/varanasi/ से पहुंचा जा सकता है। यह वेबसाइट वाराणसी के साथ प्रधानमंत्री के विशेष जुड़ाव को दिखाती है। इसमें प्रधानमंत्री का स्वच्छता अभियान, सांसद आदर्श ग्राम योजना के अंतर्गत जयापुर गांव का विकास और वाराणसी में आयोजित अन्य विकास कार्यक्रमों की विशेष रुप से जानकारी दी गई है। वेबसाइट में वाराणसी में श्री नरेन्द्र मोदी के बारे में हर तरह की खबरों के अपडेट, फोटो और वीडियो का संग्रह है। इसमें प्रधानमंत्री को सीधे अपनी बात लिखने अथवा अपने विचार और पूरी पहचान देने का विकल्प है। वेबासाइट पर दिए गए पते पर स्थानीय जानकारी भी दी जा सकती है।
प्रधानमंत्री ने सिंगापुर में आईएनए स्मारक मार्कर, तकनीकी शिक्षा संस्थान (आईटीई) परिसर का दौरा किया

प्रधानमंत्री श्री नरेन्द्र मोदी ने आज सिंगापुर में तकनीकी शिक्षा संस्थान परिसर का दौरा किया। सिंगापुर के प्रधानमंत्री ली सियन लूंग ने उनकी अगवानी की। संस्थान के छात्रों ने उत्साहपूर्वक दोनों नेताओं का स्वागत किया। उन्होंने समुद्री प्रशिक्षण केन्द्र, एयरोस्पेस हब और प्रेसिज़न इंजीनियरिंग अनुभाग का दौरा किया। बुकएंड बनाने के लिए छात्रों ने दोनों नेताओं को सीएनसी मशीन में धातु का टुकड़ा भीतर डालने में मदद की। यह बुकएंड भारत और सिंगापुर के प्रमुख प्रतीकों को चित्रित करता है। दोनों नेताओं ने बुकएंड पर हस्ताक्षर किए। श्री नरेन्द्र मोदी ने सिंगापुर में इंडियन नेशनल आर्मी मेमोरियल मार्कर में श्रद्धांजलि अर्पित की। नेताजी सुभाष चन्द्र बोस ने यहां जुलाई 1945 में इंडियन नेशनल आर्मी (आईएनए) के अज्ञात योद्धाओं के लिए समर्पित स्मारक की आधारशिला रखी थी। यह मार्कर वास्तविक स्मारक स्थल पर स्थित है। प्रधानमंत्री ने इस स्थल पर मौजूद बच्चों और लोगों के साथ काफी देर तक बातचीत की।
प्रधानमंत्री ने श्री नन्द कुमार सिंह चौहान के निधन पर शोक व्यक्त किया

प्रधानमंत्री श्री नरेन्द्र मोदी ने श्री नन्द कुमार सिंह चौहान के निधन पर शोक व्यक्त किया। एक ट्वीट में प्रधानमंत्री ने कहा, “खंडवा से लोकसभा सांसद श्री नन्द कुमार सिंह चौहान जी के निधन से बहुत दुखी हूं। उन्हें संसदीय बैठकों, संगठनात्मक कुशलता और पूरे मध्यप्रदेश में भाजपा को सुदृढ़ बनाने के लिए किए गए प्रयासों के लिए हमेशा याद रखा जाएगा। उनके परिवार के प्रति संवेदनाएं। ओम शांति।”
प्रधानमंत्री ने बहुमुखी प्रतिभा के धनी अभिनेता इरफान खान के निधन पर शोक व्यक्त किया

प्रधानमंत्री श्री नरेन्‍द्र मोदी ने बहुमुखी प्रतिभा के धनी अभिनेता इरफान खान के निधन पर शोक व्यक्त किया है। प्रधानमंत्री श्री नरेन्‍द्र मोदी ने कहा, ‘इरफान खान का निधन सिनेमा और रंगमंच की दुनिया के लिए एक बड़ी क्षति है। उन्हें विभिन्न विधाओं में उनके बहुमुखी अभिनय के लिए याद किया जाएगा। मेरी संवेदनाएं उनके परिवार, मित्रों और प्रशंसकों के साथ हैं। उनकी आत्मा को शांति मिले।’
प्रधानमंत्री ने इस वर्ष की परीक्षा पर चर्चा के लिए सुझाव आमंत्रित किए

प्रधानमंत्री श्री नरेन्द्र मोदी ने इस वर्ष के परीक्षा पे चर्चा संवाद के लिए सभी को विशेष रूप से लगनशील परीक्षार्थियों, माता-पिता और शिक्षकों को अपने विचार साझा करने के लिए आमंत्रित किया है। अपने ट्वीट में प्रधानमंत्री ने कहा, "परीक्षा पे चर्चा को जीवन के सभी क्षेत्रों के लोगों से प्राप्त व्यापक सुझावों ने और भी स्मरणीय बना दिया है। मैं आप सभी को, विशेष रूप से #एग्जाम वॉरियर्स, माता-पिता और शिक्षकों को इस वर्ष की बातचीत के लिए अपने सुझाव साझा करने के लिए आमंत्रित करता हूं। #पीपीसी2023 innovateindia.mygov.in/ppc-2023"
प्रधानमंत्री ने रमजान के अवसर पर मुस्लिम समुदाय को शुभकामनाएं दी

प्रधानमंत्री श्री नरेन्द्र मोदी ने रमजान के अवसर पर मुस्लिम समुदाय को शुभकामनाएं दी हैं। इस अवसर पर दिए अपने संदेश में प्रधानमंत्री ने कहा “रमजान के पवित्र माह की शुरूआत होने पर मेरी मुस्लिम समुदाय को शुभकामनाएं। आशा है कि रमजान सभी के जीवन में खुशहाली और शांति लेकर आए। मैं आशा व्यक्त करता हूं कि यह पवित्र माह समाज में सामंजस्य और मैत्री की भावना को ओर बढ़ाएगा।”
प्रधानमंत्री ने श्रीमती मुक्ता तिलक के निधन पर शोक व्यक्त किया

प्रधानमंत्री श्री नरेन्द्र मोदी ने पुणे की पूर्व मेयर और महाराष्ट्र की विधायक श्रीमती मुक्ता तिलक के निधन पर गहरा दुख व्यक्त किया है। एक ट्वीट में प्रधानमंत्री ने कहा; "श्रीमती मुक्ता तिलक जी ने परिश्रम के साथ समाज की सेवा की। उन्होंने लोगों की समस्याओं को उठाकर अपनी पहचान बनाई और पुणे के मेयर के रूप में उनका कार्यकाल उल्लेखनीय रहा। बीजेपी के लिए उनकी प्रतिबद्धता को कार्यकर्ताओं द्वारा हमेशा संजोया जाएगा। उनके निधन से दुख हुआ। उनके परिवार और समर्थकों के प्रति संवेदना। ओम शांति।
प्रधानमंत्री ने पोषण जागरूकता को जन आंदोलन बनाने में पोषण माह के महत्व पर प्रकाश डाला

प्रधानमंत्री श्री नरेन्द्र मोदी ने ‘मान की बात’कार्यक्रम मेंअपने नए संबोधन में कहा कि सितंबर के महीने को पोषण माह के रूप में मनाया जाएगा। उन्होंने कहा कि राष्ट्र और पोषण बहुत निकटता से जुड़े हुए हैं। उन्होंने”यथा अन्नं तथा मनम्” कहावत का जिक्र किया जिसका अर्थ है कि मानसिक और बौद्धिक विकास सीधे हमारे भोजन की गुणवत्ता से जुड़े हैं। उन्होंने कहा कि भोजन और उचित पोषण बच्चों और छात्रों को उनकी अधिकतम क्षमता हासिल करने और उनकी ताकत का प्रदर्शन करने में बहुत बड़ी भूमिका निभाते हैं। उन्होंने जोर देकर कहा कि बच्चों को अच्छी तरह से पोषण देने के लिए मां को उचित पोषण प्राप्त करने की आवश्यकता है। उन्होंने कहा कि पोषण का मतलब केवल आहार लेने भर से नहीं है, बल्कि शरीर को लवण,विटामिन आदि जैसे आवश्यक पोषक तत्व भीउपलब्ध कराना है। प्रधानमंत्रीने देश में पिछले कुछ वर्षों के दौरान विशेष रूप से उन गांवों में किए गए के प्रयासों पर ध्यान दिया जहां पोषण सप्ताह और पोषण माह में जनता की भागीदारी पोषण जागरूकता को एक जन आंदोलन में परिवर्तित कर रही है। उन्होंने कहा कि बच्चों में पोषण के प्रति जागरूकता बढ़ाने के उद्देश्य से प्रतियोगिताएं आयोजित कराने के लिए स्कूलों को इस जन आंदोलन से जोड़ा गया है। प्रधानमंत्री ने कहा कि एक कक्षा मेंजैसे क्लास मॉनिटर होता है, वैसे ही न्यूट्रिशन मॉनिटर भी होना चाहिए। इसी तरह,रिपोर्ट कार्ड की तरहएक पोषण कार्ड भी जारी किया जाना चाहिए। उन्होंने बताया कि पोषण माह के दौरान,एक भोजन और पोषण प्रश्नोत्तरी के साथ-साथ मेम प्रतियोगिता का आयोजन मायगॉव पोर्टल पर किया जाएगा। उन्होंने श्रोताओं को इसमें भाग लेने के लिए कहा है। प्रधानमंत्री ने बताया कि स्टैच्यू ऑफ यूनिटी मेंएक विशेष प्रकार का पोषण पार्क भी बनाया गया है, जहांमौज मस्ती के साथ पोषण संबंधी जानकारी ली जा सकती है। प्रधानमंत्री ने बताया कि भारत खाद्य और पेय पदार्थों के मामले में विविधता से भरपूर है। उन्होंने कहा कि यह बहुत महत्वपूर्ण है कि किसी विशेष क्षेत्र के मौसम के अनुसार,अच्छी तरह से संतुलित और पोषक तत्वों से भरपूरआहार योजना का मसौदा तैयार किया जाना चाहिए। इस आहार योजना में वहां पैदा होने वाले खाद्यान्नों, फलों और सब्जियों को शामिल करना चाहिए। उन्होंने बताया कि एक ‘भारतीय कृषि फंड’बनाया जा रहा है,जिसमें प्रत्येक जिले में पैदा होने वाली फसलों और उनके पोषण मूल्यों के बारे में पूरी जानकारी होगी। प्रधानमंत्री ने श्रोताओं को पौष्टिक भोजन खाने और पोषण महीने के दौरान स्वस्थ रहने के लिए कहा है।
प्रधानमंत्री श्री नरेन्‍द्र मोदी की अध्‍यक्षता में हुई केन्‍द्रीय मंत्रिमंडल की बैठक में औद्योगिक सम्‍पदा सहयोग के क्षेत्र में उस समझौता ज्ञापन के मसौदे का अनुमोदन किया गया, जिस पर भारत के वाणिज्‍य एवं उद्योग मंत्रालय के अंतर्गत आने वाले औद्योगिक नीति एवं संवर्द्धन विभाग और सिंगापुर सरकार के विधि मंत्रालय के अंतर्गत आने वाले बौद्धिक संपदा कार्यालय की ओर से हस्‍ताक्षर किए जाएंगे

केन्‍द्रीय मंत्रिमंडल ने, प्रधानमंत्री श्री नरेन्‍द्र मोदी की अध्‍यक्षता में हुई बैठक में, भारत और कोरिया के बीच नाविक प्रमाणपत्रों को परस्‍पर मान्‍यता देने के समझौते पर हस्‍ताक्षर करने का अनुमोदन कर दिया। यह समझौता ‘नाविकों के प्रशिक्षण, प्रमाणन और निगरानी संबंधी अंतर्राष्‍ट्रीय संधि-1978, (एसटीसीडब्‍ल्‍यू कन्‍वेंशन) यथा संशोधित, के विनियम 1/10 के अनुपालन में किया जा रहा है। समझौते पर हस्‍ताक्षर करने से नाविकों को अन्‍य सरकार द्वारा जारी समुद्री शिक्षा और प्रशिक्षण प्रमाणपत्र, योग्‍यता प्रमाणपत्र, पंजीकरण, प्रशिक्षण संबंधी दस्‍तावेजी साक्ष्‍य और चिकित्‍सा उपयुक्‍तता प्रमाणपत्र को मान्‍यता दिए जाने का मार्ग प्रशस्‍त होगा। यह समझौता एसटीसीडब्‍ल्‍यू कन्‍वेंशन के विनियम 1/10 के प्रावधानों और दोनों देशों के बीच ‘नाविकों के प्रशिक्षण, प्रमाणन और प्रबंधन में सहयोग के अनुपालन में किया जा रहा है।
प्रधानमंत्री ने जैन आचार्य श्री विजय वल्‍लभ सुरिश्‍वर जी महाराज की 151वीं जयतीं के अवसर शांति की प्रतिमा का अनावरण किया

प्रधानमंत्री श्री नरेन्‍द्र मोदी ने आज वीडियो कान्‍फ्रेंसिंग के जरिए जैनाचार्य श्री विजय वल्‍लभ सुरिश्‍वर जी महाराज की 151वीं जयंती के उपलक्ष्‍य में शांति की प्रतिमा का अनावरण किया।जैनाचार्य के सम्‍मान में बनाई गई इस प्रतिमा को शांति की प्रतिमा का नाम दिया गया है। अष्टधातु से निर्मित 151 इंच ऊंची यह प्रतिमा आठ धातुओं से निर्मित है जिसमें तांबा मुख्‍य धातु है। यह प्रतिमा राजस्‍थान के पाली में जेतपुरा में विजय वल्‍लभ साधना केन्‍द्र में स्‍थापित की गई है। प्रधानमंत्री ने जैनाचार्य के अलावा समारोह में उपस्थित सभी धर्मगुरुओं के प्रति सम्‍मान प्रदर्शित किया। उन्‍होंने इस अवसर पर सरदार पटेल और जैनाचार्य विजय वल्‍लभ सुरिश्‍वर जी महाराज का जिक्र करते हुए कहा कि वह सरदार पटेल को विश्‍व की सबसे ऊंची प्रतिमा स्‍टैच्‍यू ऑफ यूनिटी समर्पित करने के बाद अब जैनाचार्य के नाम पर शांति की प्रतिमा का अनावरण करने का अवसर पाकर खुद को गौरवान्वित महसूस कर रहे हैं। वोकल फॉर लोकल पर जोर देते हुए प्रधानमंत्री ने कहा कि जिस तरह से स्‍वाधीनता आंदोलन के दौरान हुआ था उसी तरह से इस समय भी सभी आध्‍यात्मिक गुरुओं को आत्‍मनिर्भर भारत के लाभों का प्रचार करना चाहिए।उन्‍होंने कहा कि दीपावली के अवसर पर जिस तरह से देश ने स्‍वेदशी वस्‍तुओं के प्रति अपना समर्थन व्‍यक्‍त किया वह काफी उत्‍साहजनक अनुभव है। प्रधानमंत्री ने कहा कि भारत ने दुनिया को हमेशा से शांति, अहिंसा और भाईचारे का मार्ग दिखाया है। आज पूरा विश्‍व फिर से ऐसे पथ प्रदर्शन के लिए भारत की ओर देख रहा है। अगर हम इतिहास को देखें तो पाएंगे कि जब कभी आवश्‍यकता हुई समाज को रास्‍ता दिखाने के लिए किसी न किसी संत का प्रार्दुभाव हुआ। आचार्य विजय वल्‍लभ इन्‍हीं महापुरुषों में से एक थे।जैनाचार्य की ओर से स्‍थापित शिक्षण संस्‍थाओं का जिक्र करते हुए श्री मोदी ने शिक्षा के क्षेत्र में देश को आत्‍म‍निर्भर बनाने के उनके प्रयासों की सराहना की। उन्‍होंने कहा कि जैनाचार्य ने पंजाब, गुजरात, महाराष्‍ट्र और उत्‍तर प्रदेश में भारतीय मूल्‍यों के साथ इन संस्‍थाओं की स्‍थापना की। उन्‍होंने कहा कि इन संस्‍थाओं ने देश को एक से एक शिक्षाविद्, न्‍यायविद्, डॉक्‍टर और इंजीनियर दिए हैं जिन्‍होंने राष्‍ट्र के प्रति अपनी बड़ी सेवाएं दी हैं। प्रधानमंत्री ने कहा कि इन संस्‍थाओं ने महिलाओं की शिक्षा के क्षेत्र में भी बड़ा योगदान किया है। इन संस्‍थाओं ने कठिन घड़ी में भी महिलाओं की शिक्षा की अलख को जगाए रखा। उन्‍होंने कहा कि जैनाचार्य ने बालिकाओं के लिए भी कई शिक्षा संस्‍थान खोले और महिलाओं को मुख्‍य धारा से जोड़ने का प्रयास किया। उन्‍होंने कहा कि आचार्य विजय वल्‍लभ जी के ह्दय में सभी जीवों के लिए दया, सहिष्‍णुता और प्रेम की भावना थी। उनके आर्शीवाद से ही आज देश भर में पक्षियों के अस्‍पताल और गौशालाएं चल रही हैं। ये सामान्‍य संस्‍थाएं नहीं हैं। ये संस्‍थाएं भारतीय मूल्‍यों और भावनाओं का सही प्रतिनिधित्‍व करती हैं। .
प्रधानमंत्री ने कजाखस्तान के राष्ट्रपति नूरसुल्तान नजरबायेव को उपहार दिया

प्रधानमंत्री श्री नरेन्‍द्र मोदी ने आज कजाखस्तान के राष्ट्रपति नूरसुल्तान नजरबायेव को भारत में उद्गम हुए धर्मों से संबंधित पुस्तकों का एक सेट भेंट किया। राष्ट्रपति नजरबायेव 2003 से हर तीन वर्ष बाद अस्ताना में शांति और मिलन पर विश्व के नेताओं और पारंपरिक धर्म के मार्गदर्शकों के सम्‍मेलन का आयोजन करते है। उपहार में दी गई पूस्‍तकों के सेट में गुरु ग्रंथ साहिब का अंग्रेजी अनुवाद और राष्ट्रीय संग्रहालय, दिल्ली के पांडुलिपियों के संग्रह से विशेष रूप से कमीशन प्रतिकृतियां भी शामिल है। प्रतिकृतियों में जैन धर्म के सबसे पवित्र ग्रंथों में से एक भद्रबाहू के कल्‍पसूत्र (15 वीं सदी ईस्वी) प्राकृत में; बौद्ध धर्म के सबसे महत्वपूर्ण शास्त्र अष्‍टसहरिका प्रज्ञापरमिता (12 वीं सदी ईस्वी) संस्कृत में; और वाल्मीकि रामायण (18 वीं सदी ईस्वी) का नास्‍टलिक लिपि में फारसी अनुवाद शामिल है ।
प्रधानमंत्री ने उत्तर प्रदेश के औरैया में हुई सड़क दुर्घटना में मारे गए लोगों के प्रति जताया शोक

प्रधानमंत्री श्री नरेन्द्र मोदी ने उत्तर प्रदेश के औरैया में हुए सड़क हादसे पर दुख जताया है। प्रधानमंत्री ने हादसे में मारे गए लोगों के परिजनों के प्रति संवेदना प्रकट की। प्रधानमंत्री ने कहा, ‘उत्तर प्रदेश के औरैया में सड़क दुर्घटना बेहद ही दुखद है। सरकार राहत कार्य में तत्परता से जुटी है। इस हादसे में मारे गए लोगों के परिजनों के प्रति अपनी संवेदना प्रकट करता हूं, साथ ही घायलों के जल्द से जल्द स्वस्थ होने की कामना करता हूं।’
राज्य सभा में प्रधानमंत्री के बयान का पाठ

जिस बयान को लेकर के विवाद चल रहा है, आप सबको मालूम है कि जब इस बयान के विषय में मुझे जानकारी मिली, उसी दिन सुबह मेरी पार्टी की मीटिंग थी, संसद सदस्यों की मीटिंग थी, उसमें मैने बहुत कठोरता से इस प्रकार की भाषा को disapprove किया था। और मैने ये भी कहा था कि हम सबको इन चीज़ों से बचना चाहिए। चुनाव की गरमा-गर्मी में भी हमें बचने की कोशिश करनी चाहिए – यह मैने House में विषय उठने से पहले ही हमारे सभी सांसदों के सामने विषय रखा था और उसी के तहत, मंत्री जी – जो कि नई हैं, सदन में पहली बार आई हैं, उनके background से भी हम सब भली-भाँति परिचित हैं – उन्होने क्षमा माँगी। और मैं मानता हूँ, कि क्षमा माँगने के बाद – इस सदन में इतने वरिष्ठ लोग बैठे हैं, इतने अनुभवी लोग बैठे हैं – कि क्षमा के प्रति उनका भाव क्या रहता है, हम भली-भाँति परिचित हैं। मैं सदन को आग्रह करूँगा, मैं प्रार्थना करूँगा, कि जब मंत्रीजी ने क्षमा माँगी है, और हम सबके लिए यह एक संदेश भी है – आगे से हम भी, सभी लोग, इन सारे Do’s and Don’ts के विषय में कोई मर्यादायें ना तोड़ें, और मैं, सदन से आग्रह करूँगा कि हम देश हित में अपने कार्य को और आगे बढ़ायें।